ប៉ូលិស​​បញ្ជូន​ម្ចាស់​យានដ្ឋាន​​រថយន្ត​ទៅ​តុលាការ​ពី​បទ​បង្ក​អគ្គីភ័យ
ការ​ផ្ទុះ​រថយន្ត​និង​អគ្គីភ័យ​រយៈពេល​ជាង​៣​ម៉ោង​​កាល​ពី​ថ្ងៃ​​​ទី​២១ ​​បាន​បំផ្លាញ​ទ្រព្យ​សម្បត្តិ​អស់​​ជាង​១​លាន​ដុល្លារ។
បន្ទាប់ពីមានគ្រោះអគ្គីភ័យដែលបានបំផ្លាញផ្ទះចំនួន៥ខ្នងកណ្តាលទីក្រុងភ្នំពេញកាលពីថៃ្ងអង្គារ ប៉ូលិសបានបញ្ជូនស្រ្តីម្ចាស់យានដ្ឋានជួសជុលរថយន្តទៅតុលាការពីបទធ្វើឲ្យខូចខាតទ្រព្យសម្បត្តិអ្នកដទៃ។ ក៏ប៉ុន្តែមន្ត្រីតុលាការបាននិយាយថា សំណុំរឿងនេះមិនទាន់មកដល់តុលាការនៅឡើយទេ។ គ្រោះអគ្គីភ័យនេះបានបំផ្លាញទ្រព្យសម្បត្តិជាង១លានដុល្លារសហរដ្ឋអាមេរិកក្នុងរយៈពេលតែជាង៣ម៉ោងប៉ុណ្ណោះ។ លោកឧត្តមសេនីយ៍ត្រីទូច ណារុថ ស្នងការប៉ូលិសក្រុងភ្នំពេញ បានមានប្រសាសន៍នៅថ្ងៃពុធនេះថា ម្ចាស់យានដ្ឋានជួសជុលរថយន្តមួយឈ្មោះសុជាតិ ត្រូវបានប៉ូលិសបញ្ជូនសំណុំរឿងទៅតុលាការហើយ ពីបទបង្កអគ្គីភ័យ និងបំផ្លិចបំផ្លាញទ្រព្យសម្បត្តិឯកជន។ «បាទ ឃាត់ខ្លួន ហើយយើងបានបញ្ជូនទៅតុលាការ ព្រោះយើងបានការណែនាំពីថ្នាក់លើឲ្យបញ្ជូនទៅតុលាការ។ បទអគ្គីភ័យបង្កឲ្យខូចខាតទ្រព្យសម្បត្តិអ្នកដទៃ»។ កាលពីថ្ងៃអង្គារ គ្រោះអគ្គីភ័យមួយដែលបានឆាបឆេះចេញពីរថយន្តដឹកប្រេងមួយរបស់ក្រុមហ៊ុនសូគីម៉ិចបានបំផ្លាញផ្ទះយ៉ាងតិចចំនួនប្រាំខ្នង រថយន្តចំនួនបួនគ្រឿង ម៉ូតូចំនួនប្រាំគ្រឿង ព្រមទាំងសម្ភារៈ គ្រឿងសង្ហារឹម តុ ទូមួយចំនួនទៀត។ មន្រ្តីប៉ូលិសបាននិយាយថា គ្រោះអគ្គីភ័យ ដែលមានរយៈពេលជាងបីម៉ោងនៅកណ្តាលទីក្រុង ភ្នំពេញនេះ បានបំផ្លាញទ្រព្យសម្បត្តិឯកជន និងទឹកប្រាក់ប្រមាណជាង១លានដុល្លារសហរដ្ឋអាមេរិក។ ចំនួនទឹកប្រាក់ដែលបានបាត់បង់នោះគឺរួមទាំងផ្ទះសម្បែងផងដែរ។ ឧត្តមសេនីយ៍ត្រីទូច ណារុថ បានឲ្យដឹងថា ជនរងគ្រោះបានដាក់ពាក្យបណ្តឹងដើម្បីទាមទារសំណងខូចខាតទាំងនេះហើយ។ លោកទូច ណារុថ បានមានប្រសាសន៍ទៀតថា យើងជំរុញឲ្យជនរងគ្រោះទាំងអស់ដាក់ពាក្យបណ្តឹងដើម្បីទាមទារសំណងខូចខាត។ លោកឧកញ៉ាសុខ គង់ ប្រធានក្រុមហ៊ុនសូគីម៉ិច ពុំអាចស្នើសុំដើម្បីសេចក្តីអត្ថាធិប្បាយបំភ្លឺបានទេនៅថ្ងៃពុធនេះ ក៏ប៉ុន្តែបើតាមការបញ្ជាក់របស់លោកប្រាប់កាសែតជាភាសាអង់គ្លេសមួយឈ្មោះថា The Cambodia Daily ដែលបានចេញផ្សាយកាលពីថ្ងៃអង្គារ បានឲ្យដឹងថា ក្រុមហ៊ុនរបស់លោកមានបណ្ណធានារ៉ាប់រង ដូច្នេះយើងនិងពិចារណាថាតើនឹងត្រូវផ្តល់សំណងខូចខាតនេះយ៉ាងដូចម្តេច។ ប៉ូលិសអះអាងថា  ម្ចាស់យានដ្ឋានជួសជុលរថយន្តដែលទាក់ទងនឹងឧប្បត្តិហេតុគ្រោះអគ្គីភ័យនេះត្រូវបានបញ្ជូនទៅតុលាការហើយ។ លោកសុខ រឿន ព្រះរាជអាជ្ញារងនៃតុលាការក្រុងភ្នំពេញ បាននិយាយថា សំណុំរឿងពាក់ព័ន្ធទៅនឹងអគ្គីភ័យនេះពុំទាន់បានបញ្ជូនមកដល់តុលាការនៅឡើយទេ។ «បាទ នៅប៉ូលិសនៅឡើយ។ (ខ្ញុំ)ដឹងរឿងហ្នឹងដែរ ប៉ុន្តែមិនទាន់មកដល់ផងហ្នឹង ក្រែងលោបន្តិចទៀត»។ លោកឃីម សំអួរ ប្រធានស្តីទីប៉ូលិសអគ្គីភ័យក្រុងភ្នំពេញ បាននិយាយថា ប៉ូលិសបានប្រើប្រាស់រថយន្តពន្លត់អគ្គីភ័យចំនួន១៦គ្រឿង និងបានប្រើប្រាស់ទឹកអស់ប្រមាណ២២០ម៉ែត្រគូប។ លោកបានមានប្រសាសន៍ទៀតថា នៅក្នុងរយៈពេលប្រាំបួនខែដើមឆ្នាំ២០១០នេះ យ៉ាងតិចមានគ្រោះអគ្គីភ័យបានកើតឡើងនៅក្នុងទីក្រុងភ្នំពេញចំនួន៣៣លើក ដែលបានបណ្តាលឲ្យបាត់បង់ជីវិតមនុស្សចំនួនពីរនាក់ និងរងរបួសបីនាក់។ គ្រោះអគ្គីភ័យភាគច្រើនបានកើតឡើងដោយសារតែទុស្សេខ្សែភ្លើង ឆេះសម្រាម ហើយចុងក្រោយ គេនេះគឺបណ្តាលមកពីឆេះរថយន្តដឹកប្រេង៕